答黄生
作者：陳師道
朝代：宋

paragraphs: 冰泥斷道雪塞門，遠坊累日無行人。
卧聞喧呼誰叩閽，稚子往問鹿駭奔。
黄生學詩用力新，急手疾口如翻盆。
衝風踏凍送七言，要令寒屋回春溫。
是時積陰又黄昏，叫鬧索火驚四鄰。
邇來結字穩且勻，豈不見我參寥君。
嗟吾老矣心尚存，後來得子空馬羣。
徑須赤手縛麒麟，四大海水一口吞。
丈夫意氣抗浮雲，道逢其人兩手分，妬婦拊膺王右軍。